অ্যান কোয়েডট

অ্যান কোয়েডট (জন্ম ১৯৪১) একজন আমেরিকান চরমপন্থী নারীবাদী কর্মী এবং "দ্য মিথ অফ দ্য ভ্যাজাইনাল অর্গাজম"-এর লেখক, এই বইটি নারীদের যৌনতা নিয়ে ১৯৭০ সালের একটি ক্লাসিক নারীবাদী কাজ। তিনি নিউ ইয়র্ক র‍্যাডিক্যাল উইমেন দলের সাথে যুক্ত ছিলেন এবং "নিউ ইয়র্ক র‍্যাডিক্যাল ফেমিনিস্ট‌‌" এর প্রতিষ্ঠাতা সদস্য ছিলেন।

প্রারম্ভিক জীবন এবং পরিবার 
কোয়েডট ১৯৪১ সালে কোপেনহেগেনে ববস কোয়েডট (জন্ম আন্দ্রেয়াস পেশকে-কোয়েডট) এবং ইঙ্গার কোয়েডটের ঘরে জন্মগ্রহণ করেন। তার বাবা-মা দ্বিতীয় বিশ্বযুদ্ধের সময় ডেনিশ প্রতিরোধের সদস্য ছিলেন, শরণার্থীদের সুইডেনে পালিয়ে যাবার সুযোগ না হওয়া পর্যন্ত তাদের বেসমেন্টে ইহুদিদের আশ্রয় দিয়েছিলেন। তার বাবা একজন স্থপতি এবং ফটোগ্রাফার ছিলেন যিনি ডেনিশ প্রতিরোধের নেতাদের জন্য পাসপোর্ট জাল করেছিলেন। ক্যালিফোর্নিয়ার রিভারসাইডে জন্মগ্রহণকারী ববস কোপেনহেগেনের বাইরে বড় হয়েছেন। ববসকে জার্মানরা গ্রেপ্তার করে জিজ্ঞাসাবাদ করে এবং তাকে নাৎসি সদর দফতরে পাঠানো হয়, কিন্তু অক্ষত অবস্থায় ফেরত আসতে পারেন। তার বাবার আমেরিকান নাগরিকত্বের কারণে, কোয়েডট পরিবার সহজেই মার্কিন যুক্তরাষ্ট্রে অভিবাসন করতে সক্ষম হয়েছিল এবং তারা সান ফ্রান্সিসকোতে বসতি স্থাপন করেন। তার বাবা, বিষণ্নতা এবং খিঁচুনিতে ভুগেছেন, এবং তার ৮০তম জন্মদিনের কিছু আগে তিনি আত্মহত্যা করে মারা যান। তার মা জ্যাকসন হোল, ওয়াইমিং-এ ৬০ বছরেরও বেশি সময় ধরে বসবাস করেন। প্রোটেস্ট্যান্ট হওয়ার সময়, ইঙ্গার জ্যাকসন হোল ইহুদি সম্প্রদায়ের সাথে সক্রিয় ছিলেন। ২০১১ সালের সেপ্টেম্বরে, কোয়েডট ৪০ বছর ধরে তার সঙ্গী এলেন লেভিনকে বিয়ে করেন। ২০১২ সালের মে মাসে, লেভিন মারা যান। ইনগার ১৪ আগস্ট ২০২১ সালে ১০৬ বছর বয়সে মারা যান। তিনি টেটন কাউন্টির সবথেকে বয়স্ক বাসিন্দাদের মধ্যে একজন ছিলেন।

আয়োজন 
কোয়েডট নিউইয়র্ক র‍্যাডিক্যাল উইমেনের একজন প্রতিষ্ঠাতা সদস্য ছিলেন। এটি ছিল ১৯৬৭ সালের শরৎকালে শুরু হওয়া একটি প্রাথমিক নারীবাদী গোষ্ঠী যা সক্রিয়তার মাধ্যমে নারীর মুক্তির পথপ্রদর্শক, যেমন ১৯৬8 সালের মিস আমেরিকা প্রতিযোগিতায় বাধা দেওয়া, নারীবাদী কাজ লেখা ও প্রকাশ করা, এবং ব্যক্তিগত বিষয়গুলোকে ছোট-গোষ্ঠী চেতনা-উত্থাপনের আকারে রাজনৈতিক নিপীড়নের সাথে সংযুক্ত করা। ১৯৬8 সালের শেষের দিকে, তিনি দ্য ফেমিনিস্ট-এর সহ-প্রতিষ্ঠা করেন। এটি একটি কঠোর নারীবাদী বিচ্ছিন্নতাবাদী গোষ্ঠী যা টি-গ্রেস অ্যাটকিনসন দ্বারা শুরু হয়েছিল যখন তিনি ন্যাশনাল অর্গানাইজেশন ফর উইমেনের নিউইয়র্ক সিটি অংশ ছেড়েছিলেন; অন্যান্য বিশিষ্ট সদস্যদের মধ্যে ছিলেন শিলা মাইকেলস, বারবারা মেহহফ, পামেলা কেয়ারন এবং শিলা ক্রোনান। ১৯৬৯ সালে, কোয়েডট শুলামিথ ফায়ারস্টোনের সাথে নিউ ইয়র্ক র‍্যাডিক্যাল ফেমিনিস্ট (এনওয়াইআরএফ) গঠনের জন্য নারীবাদীদের ছেড়ে চলে যান। এনওয়াইআরএফ (যা বৃহত্তর এবং বয়স্ক নিউইয়র্ক র‍্যাডিক্যাল উইমেনদের সাথে আলাদা, যারা তখনও কার্যকর ছিল এবং যাদের সদস্যপদ কিছুটা তরল ছিল যার কারণে প্রায়শই তাদের সদস্যরা অন্যান্য ছোট গোষ্ঠীরও সদস্য ছিল) অতীতের উল্লেখযোগ্য নারীবাদীদের নামানুসারে ছোট দল বা "ব্রিগেড" সংগঠিত করেছিল। কোয়েডট এবং ফায়ারস্টোন স্ট্যান্টন - অ্যান্টনি ব্রিগেডের নেতৃত্ব দেন। ১৯৭০ সাল নাগাদ, এনওয়াইআরএফ-এর মধ্যে বিরোধপূর্ণ দলগুলো কোয়েডট এবং ফায়ারস্টোন উভয়কেই তারা যে গোষ্ঠীটি প্রতিষ্ঠা করেছিল তা থেকে তাড়িয়ে দিয়েছিল এবং কোয়েডট নিজেকে সংগঠিত সক্রিয়তা থেকে প্রত্যাহার করে নিয়েছিল, পরে মন্তব্য করেছিল "এর পরে আমি গোষ্ঠীগুলির সাথে কাজ করা বন্ধ করে দিয়েছি।"

লেখা

"দ্য মিথ অফ দ্য ভ্যাজাইনাল অর্গাজম" 

১৯৬8 সালে, নিউ ইয়র্ক র‍্যাডিক্যাল উইমেনস সদস্যদের মাধ্যমে বের করা একটি র‍্যাডিক্যাল-নারীবাদী জার্নাল-নোটস ফ্রম দ্য ফার্স্ট ইয়ারে অ্যান কোয়েডট তার সবচেয়ে প্রভাবশালী কাজ, "দ্য মিথ অফ দ্য ভ্যাজাইনাল অর্গাজম" প্রকাশ করেন। প্রবন্ধে, কোয়েডট খোলাখুলিভাবে সেই সময়ের বেশিরভাগ চিকিৎসা এবং মনোবিশ্লেষণ বিশেষজ্ঞদের দ্বারা নারী যৌন আনন্দের তৎকালীন বোঝাপড়াকে চ্যালেঞ্জ করেছেন, যারা প্রায় একচেটিয়াভাবে পুরুষ ছিলেন। বিশেষ করে, নিবন্ধটি নারীর যৌনতার প্রধান ফ্রয়েডীয় বিবরণের সাথে বিরোধিতা করেছে যা ক্লিটোরাল অর্গাজমকে "অপরিপক্ক" হিসেবে বাদ দিয়েছে এবং যোনি দ্বারা অর্জিত অর্গাজমকে একমাত্র "পরিপক্ক" রূপ হিসেবে দেখেছে। যে নারীরা বিষমকামী মিলনের মাধ্যমে অর্গাজম অর্জন করতে ব্যর্থ হয়েছেন তাদের পেশাদার সম্প্রদায়রা অকার্যকর বা হিমশীতল হিসেবে চিহ্নিত করেছে। কোয়েডটের দৃষ্টিতে, এই পদ্ধতিটি সরাসরি যৌনতার সময় তাদের সন্তুষ্টির অভাবের জন্য নারীদের উপর অন্যায্য দোষারোপ করে, ভুলভাবে স্বাভাবিক নারী যৌন কার্যকলাপকে ব্যাখ্যা করে এবং অনেক নারীকে আনন্দদায়ক যৌন অভিজ্ঞতা অন্বেষণের পরিবর্তে একটি অস্তিত্বহীন অসুস্থতার জন্য অপ্রয়োজনীয় মনোবিশ্লেষণমূলক চিকিৎসার সন্ধান করতে বাধ্য করে। তার অবস্থানের সমর্থনে, কোয়েডট অ্যালফ্রেড কিনসে এবং মাস্টার্স এবং জনসনের সাম্প্রতিক কাজসহ নারী শারীরস্থান এবং যৌন প্রতিক্রিয়ার উপর সাম্প্রতিক গবেষণা উল্লেখ করেছেন, যাতে প্রমাণ করা যায় যে যোনিপথের পরিবর্তে ভগাঙ্কুর হলো কামোত্তেজক উদ্দীপনার প্রাথমিক স্থান। কোয়েডট যুক্তি দিয়েছিলেন যে পুরুষ শাউভিনিজম এবং নারীদের একটি অধীনস্ত ভূমিকায় বজায় রাখার তাগিদই ছিল শক্তি যা নারী যৌনতাকে ঘিরে ভুল ধারণাগুলোকে স্থায়ী করার প্রাথমিক চালিকা শক্তি।

নিবন্ধটি প্যামফলেট আকারে ব্যাপকভাবে প্রচারিত হয়েছিল, যা অনেক সমর্থককে ব্রহ্মচর্যের দিকে বা নারীদের জন্য বিষমকামীতার ইতিবাচক বিকল্প হিসেবে লেসবিয়ানিজমের প্রচার করতে অনুপ্রাণিত করেছিল। কিছু নারীবাদী পাঠকরা এর সমালোচক ছিলেন, বিশেষ করে কোয়েডটের এই দাবির সাথে যেখানে উনি বলেছিলেন যে নারীরা যোনি অর্গাজম অনুভব করার সাক্ষ্য দিয়েছেন তারা হয় তাদের নিজের দেহ সম্পর্কে শিক্ষার অভাবের কারণে বা " নকল রাগমোচন " করেছেন যাতে তাদের পুরুষ প্রেমিকদের অহংকে আঘাত না করা হয়।

"নারী এবং মৌলবাদী আন্দোলন" 
১৭ ফেব্রুয়ারি, ১৯৬8-এ, কোয়েডট নারীর মুক্তি এবং নারীর সামগ্রিক মৌলিক ধারণা পরিবর্তন করার জন্য নারী বিপ্লবে উগ্র নারীদের যে ভূমিকা পালন করতে হবে সে বিষয়ে একটি বক্তৃতা দেন। কোয়েডট একটি পদ্ধতিগত পরিবর্তনের পক্ষে কথা বলেন, এবং র‍্যাডিক্যাল নারীদেরকে আধিপত্যশীল/আনুগত্যশীল গতিশীলকে চ্যালেঞ্জ করার জন্য অনুরোধ করেন যা পুরুষ ও নারীদের মধ্যে সম্পর্ককে আকার দেয়। কোয়েডট নারীর সমস্যা এবং নারী মুক্তিকে একটি সামাজিক ও রাজনৈতিক ইস্যু হিসেবে উল্লেখ করেছেন যার সাথে কালো শক্তির সংগ্রামের অনেক মিল রয়েছে। কোয়েডট পুরুষের আধিপত্য এবং সমাজের অভ্যন্তরে একটি নিপীড়িত গোষ্ঠী হিসেবে নারীর অবস্থার উন্নতির বিষয়ও স্পর্শ করেছেন, শুধুমাত্র উগ্র আন্দোলনের মধ্যে নয়, সর্বত্র নারীদের জন্য লড়াইয়ের গুরুত্ব তুলে ধরেছেন। কোয়েডট তার বক্তৃতায় কট্টরপন্থী নারীদেরকে ইতিহাস থেকে এবং অতীতের বিপ্লব থেকে শিক্ষা নেওয়ার আহ্বান জানিয়েছেন যেখানে নারীরা আমেরিকান বিপ্লব এবং অর্থনৈতিক/সোভিয়েত বিপ্লবের থেকে কোনো সুবিধা উপলব্ধ করেন নাই। বক্তৃতায় উপসংহারে বলা হয়েছে যে সমাজের মৌলিক কাঠামো পরিবর্তন করার জন্য যা পুরুষদের নারীর উপর ক্ষমতা দেয়, নারীদের এমন কোনো বিপ্লবকে সমর্থন করা উচিত নয় যার লক্ষ্য পরিবর্তন সৃষ্টি করা কিন্তু সমাজে পুরুষের প্রভাবশালী অবস্থান থেকে নারীর মুক্তির কথা চিন্তা করে না। স্বাধীনতার গৌণ বৈশিষ্ট্যগুলোকে উন্নত করা বা কিছু বিশেষ সুযোগ-সুবিধা অর্জনের জন্য এটি যথেষ্ট নয়, প্রকৃত র‍্যাডিক্যাল বিপ্লবকে পুরুষতান্ত্রিক সমাজের মধ্যে নারী নিপীড়নের মৌলিক কাঠামোর মোকাবিলা করতে হবে।

"প্রথম বছরের টীকা" 
নিউ ইয়র্ক র‍্যাডিক্যাল উইমেন ১৯৬8 সালে একদল নারীবাদী পাঠ্য এবং বক্তৃতা সংকলন করে "নোটস ফ্রম দ্য ফার্স্ট ইয়ার" প্রকাশ করে, যা কোয়েডট দ্বারা সম্পাদিত হয়েছিল। সংকলনে শুলামিথ ফায়ারস্টোন, জেনিফার গার্ডনার, ক্যাথি আমাতনিক এবং কোয়েডের লেখা অন্তর্ভুক্ত ছিল। কোয়েডটের লেখার মধ্যে রয়েছে দ্য মিথ অফ দ্য ভ্যাজাইনাল অর্গাজম এবং "ওমেন অ্যান্ড দ্য র‍্যাডিক্যাল মুভমেন্ট," যে বক্তৃতা তিনি ১৭ ফেব্রুয়ারি, ১৯৬8 তারিখে নিউইয়র্ক সিটির ফ্রি ইউনিভার্সিটিতে দিয়েছিলেন।

অন্যান্য লেখা 
কোয়েডটের ডিসেম্বর ১৯৬৯-এর পলিটিক্স অফ দ্য ইগো, এ ম্যানিফেস্টো ফর নিউ ইয়র্ক র‍্যাডিক্যাল ফেমিনিস্টস প্রথম প্রকাশিত হয়েছিল নোটস ফ্রম দ্য সেকেন্ড ইয়ারে এবং পরে সেটি তার নৃসংকলন র‍্যাডিক্যাল ফেমিনিজম- এ প্রকাশ পায়। ১৯8৯ সালে এনওয়াইআরএফ পোস্ট অফিস বক্স বন্ধ না হওয়া পর্যন্ত এই ঘোষণাপত্রের একটি অংশ ১৯৭৬ সালের "নিউ ইয়র্ক র‍্যাডিক্যাল ফেমিনিস্টদের ভূমিকা" প্যামফলেটের অংশ হিসেবে প্রচারিত হতে থাকে।

কোয়েডট ১৯৭২ সালে শুলামিথ ফায়ারস্টোনকে প্রতিস্থাপন করে নোটস ফ্রম দ্য থার্ড ইয়ার- এর সম্পাদক হন। কিছু নারীবাদী গোষ্ঠী মনে করেছিল যে আরও উগ্র নারীবাদী অবস্থানগুলো যা আগে অন্তর্ভুক্ত করা হয়েছিল এই তৃতীয় সংস্করণ থেকে বাদ দেওয়া হয়েছে।

সক্রিয়তা 
১৯৭8 সালে, কোয়েডট ওমেন ইনস্টিটিউট ফর ফ্রিডম অফ দ্য প্রেস (ওয়াইআইএফপি) এর সহযোগী হয়েছিলেন। ওয়াইআইএফপি হলো একটি আমেরিকান অলাভজনক প্রকাশনা সংস্থা। সংস্থাটি নারীদের মধ্যে যোগাযোগ বাড়াতে এবং জনসাধারণকে নারী-ভিত্তিক মিডিয়ার ধরনগুলোর সাথে সংযুক্ত করতে কাজ করে।

নির্বাচিত কাজ 

 " দ্য মিথ অফ দ্য ভ্যাজাইনাল অর্গ্যাজম " (১৯৭০)
 "লেসবিয়ানিজম অ্যান্ড ফেমিনিজম" (১৯৭১)
 কোয়েডট, অ্যান ; লেভিন, এলেন; রেপোন, অনিতা (সম্পাদনা) (১৯৭৩)। র‍্যাডিক্যাল নারীবাদ ।

তথ্যসূত্র 

ডেনীয় লেখিকা
ডেনীয় নারীবাদী
মার্কিন যুক্তরাষ্ট্রে ডেনীয় অভিবাসী
মার্কিন লেখিকা
মার্কিন নারীবাদী লেখক
২০শ শতাব্দীর মার্কিন এলজিবিটিকিউ ব্যক্তি
১৯৪১-এ জন্ম